**Răscrucile toamnei**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E toamnă pe-aici ca şi cum dintr-o dată

Ne-nvinge rugina, ne roade prin trup

Şi flăcări din mine a toamnă erup

Tu vii să mă stingi ca o ploaie uitată.

Sunt tălpi care merg pe jăraticul lunii,

E toamnă pe-aici ca un rug despletit

Pe care-am fost arşi, dar cândva,-n asfinţit,

Cenușa-ntr-un scrin ne-au închis-o nebunii.

De-atunci nu mai ştiu cine eşti, dar te poartă

Amprentă lăsată pe umerii mici,

Perechea ce-a fost într-o toamnă pe-aici

Răscrucea-ntre Rai şi Infern s-o împartă.

- E toamnă în suflet, așa dintr-odată

Rugina prin vie își caută loc

Şi gustă din struguri aroma de foc

Spălată pe buze de-o ploaie curată.

Pe-alei fără margini se plimbă castanii,

De mână cu toamnă în strai auriu,

Când vântul aleargă prin frunze zurliu

Uitând cum migrează cocorii și anii.

Doar eu mai rămân să privesc în oglindă

Pe luciul de apă cu nuferi sclipind

Și depăn povestea, în valuri, cu jind,

Las toamnă în mrejele ei să mă prindă.

Liliana Trif Ioan Grigoraș